SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 45

Izbraukuma sēde

**2019. gada 28. maijā plkst.10.00**

Rīgā, S.Eizenšteina ielā 16, Biķernieku trasē

Sēdē piedalās:

komisijas locekļi:

**Juris Rancāns**

**Edvīns Šnore**

**Raimonds Bergmanis**

**Ivans Klementjevs**

**Ainars Latkovskis**

**Mārtiņš Staķis**

Uzaicinātie:

* Valsts policijas Satiksmes drošības pārvaldes priekšnieks **Normunds Krapsis**;
* Valsts policijas Galvenās kārtības policijas pārvaldes Satiksmes drošības pārvaldes pārstāvji;
* VAS “Ceļu satiksmes drošības direkcija” valdes loceklis **Jānis Golubevs**

**Citas personas:**

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika un konsultante Inese Silabriede**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

Darba kārtība:

Ceļu satiksmes uzraudzības tehniskie līdzekļi.

Izskatāmie dokumenti:

*Iekšlietu ministrijas 14.05.2019. vēstule Nr. 1-28/1227 (Saeimas reģistrācijas Nr.2/1376-13/19).*

Komisija ierodas Biķernieku sporta trasē.

J.Rancāns atklāj sēdi, aicina Valsts policijas Satiksmes drošības pārvaldes pārstāvjus sākt tehnisko līdzekļu prezentāciju.

N.Krapsis iepazīstina komisiju ar policijas trafarēto un netrafarēto automašīnu tehniskajām iespējām un aprīkojumu. Šobrīd policijas rīcībā ir 12 netrafarētās automašīnas ar pārvietojamiem radariem: Rīgas reģionā – 4, pārējos – pa 2. Automašīnu dislokācijas vietu izvēle notiek atbilstoši aktualitātēm, tiek analizēti dažādi faktori, t.sk., iedzīvotāju sūdzības, ceļu būves darbi. Diemžēl bieži notiek arī konflikti ar iedzīvotājiem, bet darbinieki ir pieredzējuši.

N.Krapsis demonstrē pārvietojamās videokameras, akcentē to tehniskās iespējas un pielietošanas priekšrocības. Atbild uz J.Rancāna jautājumiem par videokameru darbības tehniskām detaļām. Iekārtas reizi gadā tiek metroloģiski pārbaudītas, notiek verifikācija. Radari pieder policijai, bet firma, kura tos uzstādīja, atbild par to tehnisko apkopi un remontu.

Tiek demonstrētas tehniskās iespējas, kā notiek autovadītāja datu pārbaude. Jaunās iekārtas ar fotoattēla palīdzību ļauj ātri pārbaudīt personas identitāti.

J.Rancāns interesējas, vai rokas radars tiek dots līdzi arī tām ekipāžām, kurās jau radari ir uzstādīti.

N.Krapsis paskaidro, ka tas ir atkarīgs no konkrētā uzdevuma satiksmes uzraudzības nodrošināšanā. Katram radaram ir savas tehniskās iespējas, kuras jāizmanto atbilstoši situācijai. Uzsver, ka vairs nav pieļaujama vecā negatīvā prakse, kad policists ar radaru “skrēja ārā no meža”. Komentē piemērus. Atzīmē, ka satiksmes uzraudzības veidi un metodika ir dažādi.

J.Rancāns interesējas par satiksmi uzraugošo amatpersonu apmācību.

N.Krapsis paskaidro, ka atbilstoša apmācība tiek nodrošināta. Darbinieki, kuri lieto radarus, ir saņēmuši atbilstošus sertifikātus; tas ir struktūrvienību priekšnieku atbildības jautājums.

Atsaucoties uz komisijas uzdoto jautājumu par radaru cenām, N.Krapsis informē, ka visās Baltijas valstīs cenas ir vienādas. Arī Lietuvā dienesta pienākumiem tiek izmantoti TruCam radari. Iepirkuma konkursa rezultātā tika izvēlēts lētākais piedāvājums – par 8 tūkst. euro; iepirkti 40 radari. Par satiksmes uzraudzību atbildīgā amatpersona izlemj, kuriem darbiniekiem tie tiks uzticēti. N.Krapsis informē, kā tiek aprēķināti radaru rādījumi braucošā patruļmašīnā.

*Deputāti un N.Krapsis diskutē par iespējamām radaru kļūdām un policijas rīcību šādos gadījumos. Pie pārsūdzības šaubu gadījumos notiek katras situācijas izvērtējums, jo jebkura tehnika kādreiz var kļūdīties. Stipra lietus gadījumā rādījumi netiek fiksēti, jo iespējamas kļūdas. Neprecizitātes iespējamas arī lielā salā un lielā karstumā.*

M.Staķis interesējas par firmām, kuras piedāvā fotoradarus; kāds tām ir izdevīgums turēt šādu sortimentu, ja vienīgais iespējamais pircējs ir Valsts policija.

N.Krapsis paskaidro, ka šīs firmas pamatā nodarbojas ar izplatīšanu. Konkrētais tirgus nav tik liels, lai tas būtu izdevīgi. Tiek noteikti saprātīgi piegādes termiņi. Garāki piegādes termiņi nepieciešami arī citiem iepirkumiem, piem., motociklistu kombinezoniem.

Atzīmē, ka gandrīz visās ES valstīs pārsvarā lieto TruCam radarus; svarīgi, lai šī tehnika būtu verificēta.

Uzver, personāla problēmas; samazinās policistu skaits uz ceļiem, kā rezultātā palielinās uz ceļiem bojā gājušo skaits. Atzīmē frontālo sadursmju skaitu, jo mūsu transporta infrastruktūra ar norobežojošām barjerām nenodrošina šādu negadījumu novēršanu.

*Notiek diskusija par transporta infrastruktūras problēmām, sodu piemērošanu, policijas un Rīgas domes preventīvo darbu infrastruktūras sakārtošanā. Komentē konkrētus gadījumus, kuros ir nepieciešami uzlabojumi.*

N.Krapsis demonstrē policijas motociklu un informē komisiju par motociklu publisko iepirkumu problēmām. Policijas vajadzībām rūpnieciski tiek ražoti BMW markas motocikli, kuru aprīkojums ir izveidots tā, lai policistam būtu maksimāli ērti pildīt savus dienesta pienākumus. Diemžēl iepirkumā neizdevās iegādāties jaunus BMW motociklus, jo Yamaha piedāvājums tos izkonkurēja. Yamaha tiek ražota civilām vajadzībām un pēc tam speciāli pielāgota policijai, kas nav viens un tas pats. Šos iepirkumus organizē Nodrošinājuma valsts aģentūra.

J.Krapsis arī informē komisiju par policistu, kuri brauc ar motocikliem, darba specifiku, t.sk., īpašo apmācību, formas tērpiem.

*Notiek diskusija par publiskā iepirkuma procedūras nepilnībām un tendenci izvēlēties piedāvājumu ar zemāko cenu, nevis saimnieciski izdevīgāko.*

*Tiek apspriestas arī policijas problēmas saskarsmē ar motociklistiem, kuri pārkāpj satiksmes noteikumus.*

*Tiek diskutēts arī par vakancēm policijā un iespējām risināt personāla nepietiekamības problēmas. Deputāti konstatē, ka personāla nepietiekamības problēmas pastāv arī citos dienestos, bet šobrīd Valsts un pašvaldību institūciju amatpersonu un darbinieku atlīdzības likuma normas ierobežo vadītāju iespējas esošā budžeta ietvaros šo jautājumu risināt. N.Krapsis iepazīstina ar Igaunijas pozitīvo pieredzi. J.Rancāns uzskata, ka ir vajadzīga politiskā griba, lai risinātu personāla atlīdzības jautājumus. Atalgojums atsevišķās policijas struktūrās, īpaši Kārtības policijā, nav konkurētspējīgs, kādēļ cilvēki pamet darbu policijā. Komisija uzskata, ka jautājums ir vērtējams visas sabiedrības drošības kontekstā.*

N.Krapsis demonstrē policijas netrafarēto automašīnu Subaru ar tai pieslēgto transportlīdzekļu vadītāju reģistru.

R.Bergmanis testē reģistru un konstatē, ka tas nedarbojas gaidītajā kvalitātē.

N.Krapsis informē, ka reģistru konkursa rezultātā nodrošina komersants. Informē par automašīnas Subaru tehniskajām iespējām un nobraukumu gadā. Atbildot uz deputātu jautājumiem, informē par automašīnu līzinga priekšrocībām, skatoties ilgtermiņā. Pēc 5 gadiem automašīnas tiek atdotas pārdošanai. Kaut arī līzinga regulārajos maksājumos iznāk pārmaksāt vairāk, nekā automašīnu nopērkot, policijai nav lietderīgi uzturēt savu autobāzi.

J.Rancāns aicina nodemonstrēt pārvietojamo radaru darbību.

N.Krapsis un Satiksmes drošības pārvaldes darbinieki informē par pārvietojamo radaru tehniskajām iespējām, uztveres zonu un izmaksām. Radars fiksē tikai pārkāpumi, numuru atpazīst cita sistēma.

*Notiek rokas radaru un pārvietojamo radaru darbības demonstrējumi praksē. Policijas pārstāvji izskaidro radaru rādījumus. Notiek diskusija par ārzemju pieredzi un radaru tehnisko iespēju atkarības no to cenas. N.Krapsis informē, ka vairākās Eiropas valstīs radari ceļa malās tiek slēpti speciāli aprīkotās miskastēs. Tuvākajā laikā satiksmes drošības uzlabošanai policija testēs speciālu iepirktu dronu. Kā liela problēma tiek aktualizēts dzērājšoferu lielais skaits. Tiek meklēti risinājumi, kā situāciju uzlabot; ir nepieciešams sakārtot infrastruktūru. N.Krapsis uzsver trīs pamatelementus, kuri ietekmē satiksmes drošību – cilvēks, vide un tehniskais stāvoklis. Vidi ietekmēt ir grūti un dārgi.*

R.Bergmanis jautā N.Krapša viedokli par apspriesto iespēju ļaut tehniskās apskates funkcijas deleģēt privātajiem autoservisiem.

N.Krapsis negatīvi vērtē šo priekšlikumu; saskata tur daudz problēmas, tostarp arī korupcijas riskus. Uzskata, ka nav jāmaina sistēma, kas labi darbojas.

J.Rancāns pateicas VP pārstāvjiem par uzaicinājumu un saņemto informāciju.

Komisija apspriežas par sēdes gaitā aktualizētajām problēmām un uzklausīto informāciju. Deputāti konstatē, ka publiskā iepirkuma procesu rezultātā dažkārt netiek nodrošināts efektīvākais Valsts policijas funkciju izpildei nepieciešamais aprīkojums un tehniskie līdzekļi.

Komisija nolemj rakstīt vēstuli iekšlietu ministram, kurā dot ieteikumus rīcībai publisko iepirkumu procesos:

* organizējot motociklu iepirkuma konkursus, specifikācijas sastādīšanā vairāk ņemt vērā Valsts policijas darbam būtiskos konkrētos kvalitātes un profesionālos kritērijus, un tehniskās priekšrocības, lai iepirkuma konkursos izvēlētos nevis zemākās cenas, bet saimnieciski visizdevīgāko piedāvājumu;
* atsaucoties uz sēdes laikā konstatētajām nepilnībām transportlīdzekļu vadītāju reģistra darbībā, kuru nodrošina komersants, komisija iesaka turpmāk publisko iepirkumu konkursos rūpīgāk izvērtēt komersantu spējas nodrošināt nepieciešamo funkciju izpildi, kā arī konkrētās situācijās izvērtēt ārpakalpojuma nepieciešamību vispār.

**J.Rancāns** slēdz sēdi.

Sēde pabeigta plkst. 11.10.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede